કેદીઓ સાથેના તેના સંપર્કો દર વર્ષે મોસમની જેમ તાજા થતા રહેતા હતા! અડધું વર્ષ એ ઇઝરાયલમાં ભટકતો રહેતો, અને અડધું વર્ષ ફ્રેન્કફર્ટમાં! નાણાંની ખેંચ તેને સતત વરતાતી રહેતી હતી. ઇત્ઝાક સ્ટર્ન, જેકોબ સ્ટર્નબર્ગ અને મોશે બેજસ્કી હજુ સુધી જે સંસ્થાના સભ્ય તરીકે કાયમ રહ્યા હતા એ તેલ અવિવની સમિતિ, ઓસ્કર માટે પૂરતું પેન્શન મેળવવા માટે જર્મન સરકારના સંપર્કમાં રહીને સતત પ્રયત્નશીલ રહેતી હતી. તેમની વિનંતીના મૂળમાં યુદ્ધ સમયે ઓસ્કરનુ ઉદાત્ત વર્તન, તેણે ગુમાવેલી મિલકત અને અત્યારે તેના નાજુક થઈ ગયેલા આરોગ્ય પર તેઓ આધાર રાખતા હતા. જો કે જર્મન સરકાર તરફથી સૌ પ્રથમ અધિકૃત પ્રતિભાવ રૂપે, ૧૯૬૬ની પહેલી જુલાઈના રોજ કોનરાડ એડેન્યુઅરના પ્રમુખપદ હેઠળ એક કાર્યક્રમમાં ઓસ્કરને ‘ક્રોસ ઑફ મેરિટ’ અર્પણ કરવામાં આવ્યો. છેક પહેલી જુલાઈ ૧૯૬૮ના દિવસે જર્મનીના નાણા મંત્રાલયે ખુશીપૂર્વક એવું લખાણ કરી આપ્યું, કે તેઓ આજની તારીખથી ઓસ્કરને પ્રતિ માસ ૨૦૦ જર્મન માર્કનું પેન્શન આપશે. એ વાતના ત્રણ મહીના પછી પેન્શનર શિન્ડલરને બિશપ ઑફ લિમ્બર્ગના હાથે પિપલ નાઇટહૂડ ઑફ સેંટ સિલ્વેસ્ટરનો ખિતાબ અર્પણ કરવામાં આવ્યો!